RESOLUCIÓN do 29 de xaneiro de 2009 pola que se aproban as bases que rexerán o concurso Europan para arquitectos mozos.
INSTITUTO GALEGO DA VIVENDA E SOLO — III. OUTRAS DISPOSICIÓNS — 13/02/2009

Europan é unha federación europea de organizacións nacionais que rexen concursos de arquitectura e, máis tarde, as súas realizacións. Estes concursos de ideas, abertos, públicos e anónimos, lánzanse simultaneamente por varios países arredor dun tema e uns obxectivos comúns. Europan 10 conta con vinte e un países organizadores e asociados.
O Comité Nacional Español, presidido polo Ministerio de Vivenda, participa en Europan 10, arredor do tema Urbanidade europea. Cidade sustentable e novos espazos públicos con sete puntos situados en Cáceres (Extremadura), Elda (Comunidade Valenciana), Madrid (Madrid), Reus (Cataluña), Taboadela (Galicia), Teruel (Aragón), Valverde (Canarias).
O emprazamento proposto polo Instituto Galego da Vivenda e Solo é Pereiras/Taboadela:
-Área de estudo: 85,44 ha.
-Área de proxecto: 22,92 ha.
-Posible tipo de encargo: proxecto sectorial.
O secretariado Europan/España ten a súa sede no Consello Superior dos Colexios de Arquitectos de España, paseo de la Castellana 12, 28046 Madrid.
Teléfonos: 915 75 74 01 e 914 35 22 00.
Fax: 915 75 75 08.
Correo electrónico: europan.esp@arquinex.es
www.europan-esp.es
Europan 10 diríxese a todo arquitecto mozo ou a todo equipo de arquitectos mozos de Europa, asociado ou non con profesionais mozos doutras disciplinas. Todos os concursantes, calquera que sexa a súa profesión, deberán ter menos de corenta anos na data límite de entrega das propostas. O xefe do equipo deberá ser arquitecto.
Desde o luns 19 de xaneiro de 2009 pódese consultar a páxina web europea de Europan: www.europan-europe.com, a través da cal se formaliza a inscrición:
Data límite de inscrición: 29 de maio de 2009.
Data límite de entrega das propostas: 29 de xuño de 2009.
Anuncio dos resultados: 23 de xaneiro de 2010.
Cada xefe de equipo deberá efectuar un aboamento de 100  mediante pagamento electrónico, o que lle dará acceso á documentación completa do emprazamento elixido.
Os premios son de 12.000  para os autores das propostas premiadas e de 6.000  para os autores das propostas mencionadas.
Os organizadores comprométense a divulgar os proxectos galardoados tanto a escala nacional como a escala europea por medio de exposicións, encontros e publicacións.
A Asociación Europea e as estruturas nacionais comprométense a arbitrar os medios necesarios para incitar os responsables de solo a concurso, e/ou aos seus promotores, a involucrar os equipos galardoados nalgunha fase do proceso de realización, a través do establecemento dun procedemento de contratación no que exista unha ponderación específica (no prego de cláusulas administrativas, podendo utilizarse o concurso Europan como concurso de proxectos con intervención de xurado, para os efectos previstos no artigo 168 e seguintes da Lei de contratos do sector público, por exemplo) da circunstancia de ter resultado premiado o proxecto no concurso Europan, sen prexuízo do cumprimento do conxunto de requisitos e procedementos establecidos na lexislación sobre contratos das administracións públicas. Neste procedemento específico de ponderación para a adxudicación do proxecto, darase criterio de ponderación de maior a menor valor dos proxectos premiados sobre os mencionados e os finalistas,
respectivamente.
Santiago de Compostela, 29 de xaneiro de 2009.
P.D. (Resolución 16-1-2009)
Consuelo González García
Xerente do Instituto Galego da Vivenda e Solo